  Туспуктэм: Удмуртиысь тазалыкез утёнъя министерстволэн пресс-службаез Наталия Сильвестрова 2023-тӥ арын Удмуртиысь ёрос но кар эмъюртъёсы «Здравоохраниение» йӧскалык ӵектосэн «Модернизация первичного звена» программаез улсын 80-лэсь трос выль тӥрлык ваёзы. Со сярысь элькунысь тазалыкез утёнъя министерстволэн пресс-службаез ивортӥз. « Туэ ми ультракуараен эскерон сӧзнэтэз выльдыны малпаськомы – 24 ёрос эмъяськонние 55 УЗИ-аппарат басьтозы. Ёрос но кар эмъюртъёслы 11 рентген-аппаратъёс но маммографъёс вуозы. Озьы ик эндоскопи лэсьтон тӥрлык басьтозы » Наталья Якимова, Удмуртиысь тазалыкез утёнъя министрлэсь ужзэ быдэсъясь Сарапулысь кар эмъяськонние 19 выль тӥрлык вуоз – маммограф, флюорограф, эндоскопи лэсьтон тӥрлык но УЗИ лэсьтон 12 аппарат. « Тӥрлыкез берлозэ 2010-тӥ арын выльдӥмы. Со дырысен со вужмиз ни. Али ми туала лыдпусо аппаратъёс вуэз витиськомы. Соос эмчиос понна но, висисьёс но понна лякыт луозы, цифровой тусъетъёсты возьыны но ивортодэтъя эм сӧзнэт пыр келяны луонлык сётозы » Михаил Галанов, Сарапулысь кар эмъяськонниысь валтӥсь эмчи Со сяна, 2023-тӥ арын Сарапулын чугун сюрес вокзал палан поликлиникалэсь выль юртсэ пуктыны кутскозы. Эмъюрт нуналаз 500 муртэ эскерыны чакламын луоз.  Тодэ вайытом, Удмуртиын Воткаын но Можгаын эмъюртъёсты пуктон ужъёсты йылпумъязы. Тегъёс: Тазалык эмъяськонниос тӥрлык Удмуртия йӧскалыкӵектосъёс  